Джэданэ Алим Дунейпсо кубокыр къехь
Гъатхэпэм и 22 — 23-хэм Аргентинэм и къалащхьэ Буэнос-Айрес дзюдомкIэ Дунейпсо кубокыр къэхьынымкIэ зэхьэзэхуэ щекIуэкIащ. Абы дыщэ медалыр щызыIэригъэхьащ Джэданэ Алим.
Къэрал тIощIым къикIа спортсмен Iэзэ 215-м бэнэныгъэ гуащIэ ирагъэкIуэкIащ. Килограмм 66-м нэс зи хьэлъагъхэм я зэпеуэм зыри къыщыпэлъэщакъым Европэм и чемпион Джэданэ Алим. Финалым зэрыхуэкIуэ гъуэгум абы зэкIэлъхьэужьу щыхигъэщIащ Португалием щыщ Соареш Педрэ, венгр (мэжэр) Замбори Бенц, Бразилием икIа Перейрэ. КIэух зэIущIэм къыщыпэщIэува бразил щIалэ Чибану Чарльзи зэрелIэлIэща щыIэкъым. Апхуэдэ щIыкIэкIэ Джэданэ Алим Дунейпсо кубокымрэ дыщэ медалымрэ зыIэригъэхьащ.
Аргентинэм щекIуэкIа зэхьэзэхуэм текIуэныгъэр къыщихьащ Къэбэрдей-Балъкъэр къэрал университетым и студент, нэгъабэ Лондон Олимп чемпион щыхъуа Галстян Арсени. Ар килограмм 60-м нэс зи хьэлъагъхэм я зэпеуэм щынэхъыфIащ.
Жыласэ Заурбэч.
